ડ્રાઈવરે એન્જિનની ચાવી ઘુમાવી. ટ્રેક્ટરની ઘરઘરાટીમાં લીલુનાં ધ્રુસકાં દબાઈ ગયાં. લીલુના કાકા નરસીએ લીલુને ઊંચકીને ટ્રેક્ટરમાં બેસાડી દીધી અને ખમીસની બાંયથી આંખો લૂછતો ઓટલે બેસી ગયો. ડ્રાઈવરે સ્ટીઅરિંગ ફેરવ્યું. કરસન હાથ છાતી પર જોરથી દબાવી એ લૂંટાયેલા મુસાફરની જેમ ટ્રેક્ટરને જતું જોઈ રહ્યો. એણે રડતી આંખે આથમણી બાજુ જોયું. સૂરજની થોડીક કોર બાકી હતી. ટ્રેક્ટર તળાવની પાળ બાજુનો વળાંક વળી ગયું.